Zrenjanin – Kralj Petar Prvi Karađorđević je mnogo više od vladara i vojskovođe. On je bio human, skroman i dobrotvor, a imao je težak život kao svaki prosečan Srbin i kao takav on je simbol jedne važne epohe, rečeno je na promociji inicijative da se gradu na Begeju vrati ime našeg istorijskog vođe i oslobodioca. Predlog je podnela organizacija „Petrovgrad”, osnovana 17. novembra ove godine na dana kada je grad oslobođen u Prvom svetskom ratu. Inicijatori žele da se predlog usvoji dogodine, sto godina od tog događanja.

Istoričar Igor Micov koji se bavi izučavanjem života i dela Petra Prvog Karađorđevića naglasio je njegovu dobrotu koju je ispoljavao na svakom koraku. – Kada se kao monarh, a tako se nikad nije ponašao, s jednim građaninom sporio oko vlasništva nad parcelom zemljišta i nakon što je izgubio spor, tražio je da se unapredi sudija koji je doneo takvu presudu, podsetio je Micov.

Sa stanovišta nacionalne istorije kralj Petar je ličnost od prvorazrednog značaja. Bio je učesnik u četiri srpska oslobodilačka rata, a po svom junaštvu bio je i ostao poznat i van granica Srbije. U vojnim akademijama o njemu i njegovoj vojsci uče kao o oličenjima besprimerne hrabrosti, žrtvovanja i odanog savezništva. Zbog toga u centru Pariza, jedna od avenija koja vodi ka Jelisejskim poljima, nosi naziv po njemu, a na trgu Kolumbija je podignut monumentalni spomenik kraljevima Petru Osloboditelju i Aleksandru Ujedinitelju.

Kako je pred novinarima rečeno politički program Petra Prvog Karađorđevića je bio vrlo jednostavan i on se svodio na oslobođenje i ujedinjenje srpskog naroda i kao takav predstavlja najveći simbol njegovih težnji na ovom prostoru ka prisajedinjenju sa svojom maticom, a to je bio i glavni razlog kojima su se rukovodili naši preci, demokratski izabrani predstavnici naroda u gradskom parlamentu, kada su 1934. godine doneli odluku o promeni naziva gradu u Petrovgrad. – Praktično je ime nesumnjivog velikana naše istorije na proveri ceo jedan vek i ono s raznih aspekata pripada baš ovom gradu – rekao je Milan Bjelogrlić, direktor Narodne biblioteke „Žarko Zrenjanin”, naglašavajući da se vraćanjem imena Petrovgrad ničim ne umanjuju antifašističke tekovine ovog podneblja, već naprotiv, one se dopunjuju.

Budimir Jovanović, predsednik udruženja „Petrovgrad” je naglasio da bi se vraćanjem našem gradu njegovog prethodnog imena, ispravila velika nepravda koju su najpre učinili nemački okupatori u Drugom svetskom ratu, odmah po zauzimanju grada, a potom i komunistička vlast vođena ideološkim pobudama 1946. godine.

Povodom iznošenja inicijative javnosti je upućen proglas koji su potpisale razne asocijacije, pa i desetak sportskih klubova i udruženja koja se zovu Petrovgrad, a u njihovo ime je govorio Stanoje Jovanović iz košarkaškog kluba.